Ing surya 30 April 2015 wonten pawartos bilih Jon Lucas lan Scott Moore katetepaken minangka sutradara satunggalipun filem kumedhi ingkang nyariyosaken babagan satunggalipun tiyang èstri, nanging dèrèng dipunparingi sesirah, dhedhasar skénario anggitanipun kekalih wau. Bill Block saking Block Entertainment lan Raj Brinder Singh saking Merced Media Partners sampun ngrancang badhé ngayahi jejibahan minangka juru damel filem punika, sesarengan Judd Apatow lan Josh Church lumantar Apatow Productions, sawatawis punika Merced Media ugi nyengkuyung ragatipun. Leslie Mann sampun kadhapuk minangka paraga baku. Filem punika filem kapisan ingkang dipundamel déning Bill Block lumantar Block Entertainment sasampunipun medal saking QED International. Paramount Pictures numbas hak pangeduman filem punika ing surya 8 Mèi 2015. Filem punika ugi dipunsebaraken kanthi internasional, dipunpawartosaken rikala Festival Film Cannes 2015. Ing surya 1 Juni 2015, Mann lan Apatow mratélakaken medal saking proyek filem punika amargi wontenipun bentrokan kagiyatan. Ing surya 26 Oktober 2015 kalaporaken bilih Paramount ugi medal saking proyek filem punika, lan gantosipun inggih punika STX Entertainment badhé ngecakaken pangeduman kanggé para pamirsa ing wewengkon Amérikah Sarékat. Mila Kunis, Christina Applegate, lan Kristen Bell mratélakaken sumadya nyengkuyung filem punika minangka juru paraga baku, sawatawis punika Suzanne Todd badhé dados juru damel sesarengan Block. Ing surya 11 Januari 2016, Jada Pinkett Smith lan Kathryn Hahn ugi ndhèrèk nyawiji ing filem, sesarengan Smith ingkang maragani minangka pacanganipun Applegate, lan Hahn ingkang maragani minangka ibu. Salajengipun wonten pawartos bilih Oona Laurence sampun sagah nyengkuyung filem punika.